Den ugandiske oppositionspolitiker og afrobeatstjerne Bobi Wine langer hårdt ud efter den danske regering.

I går besøgte udviklingsminister Ulla Tørnæs (V) Uganda og fremlagde her et storstilet udviklingsprogram, der over de næste fire år vil sende næsten en milliard danske skattekroner til den østafrikanske stat.

Men Bobi Wine, hvis borgerlige navn er Robert Kyagulanyi, er overbevist om, at de danske penge blot vil gøre ondt værre for Ugandas befolkning.

Det sagde han, da DR i går mødte ham i hans villa i udkanten af hovedstaden, Kampala, hvor han kommer sig efter vold begået mod ham af det ugandiske styre i august.

Læs også : Bobi Wine: Hiphopmusikeren som blev oppositionens nye stemme

- Alt, hvad jeg ønsker, er, at udviklingspartnere stopper med at sponsere vores undertrykkelse og knytte nogle vilkår til den støtte, som de yder, siger Bobi Wine.

Dansk bistand bliver stjålet

Han mener, at størstedelen af de danske bistandskroner bliver stjålet af embedsmænd, som ikke bliver retsforfulgt.

Ifølge Wine er den danske regering klar over dette forhold. Derfor kalder han Danmarks regering medskyldig i undertrykkelsen af Ugandas befolkning.

I stedet opfordrer han Danmark og andre donorer til at drage konsekvensen og helt stoppe udbetalingerne til Uganda.

Bobi Wine ville meget gerne mødes med Ulla Tørnæs i forbindelse med hendes besøg, men det har ikke været muligt.

- Regimet her i Uganda vil gøre hvad som helst for at blokere min kommunikation med personer fra verden uden for Uganda, fortæller han.

'De klemte mine kønsdele'

Bobi Wine har mærket undertrykkelsen på egen krop. Den 13. august blev han arresteret af de lokale myndigheder efter anklager om forræderi.